Príloha č. 9 súťažných podkladov – odôvodnenia doby trvania rámcovej dohody

**Odôvodnenie doby trvania Rámcovej dohody v dĺžke 7 rokov**

**„Čistopisy  dokladov Slovenskej republiky IV.“**

Predmetom zákazky je vo všeobecnosti dodanie čistopisov dokladov. Zákazka je rozdelená na dve častí:

1. Čistopisy dokladov Slovenskej republiky ID1 a

2. Čistopisy dokladov Slovenskej republiky ID3.

V súlade s § 83 ods. 2 zákona je možné rámcovú dohodu uzavrieť najviac na štyri roky okrem výnimočných prípadov odôvodnených predmetom rámcovej dohody.

Predmetom zákazky (a jednotlivých jej častí) a následne rámcových dohôd sú čistopisy dokladov Slovenskej republiky - občianskych preukazov, vodičských preukazov, osvedčení o evidencii vozidla, povolení na pobyt, cestovných dokladov. Tieto sú na základe všeobecne záväzných platných predpisov vydávané občanom Slovenskej republiky na základe ich žiadosti a po predchádzajúcej personalizácii čistopisu.

Doklady vydávané orgánmi Slovenskej republiky sú verejnou listinou, teda sú v zmysle príslušnej legislatívy vydávané štátnym orgánom alebo iným orgánom verejnej moci v rámci jeho pôsobnosti, ktorá zakladá mení alebo ruší práva alebo povinnosti alebo osvedčuje ich vznik, zmenu alebo zánik, alebo osvedčuje totožnosť osoby alebo veci, ich stav, vlastnosti alebo spôsobilosti alebo právom chránené záujmy. Ich ochrana je stanovená aj v ustanoveniach Trestného zákona. Je preto žiadúce, aby okrem takejto zákonom danej ochrany vydávaných dokladov a ich čistopisov boli doklady a ich čistopisy chránené už od začiatku výrobného procesu.

Vydávanie dokladov je zákonnou povinnosťou štátu, pričom vzhľad, materiál, ochranné a bezpečnostné prvky stanovujú záväzné predpisy a nariadenia Európskej únie. Doklad musí byť identický počas celej doby trvania jeho platnosti aj v prípade zmeny dodávateľa. Zároveň pri akejkoľvek zmene je potrebné, aby boli prenastavené všetky personalizačné zariadenia v Národnom personalizačnom centre Prezídia Policajného zboru, čo vyžaduje použitie veľkého množstva vzoriek a zároveň aj technickú, ekonomickú a časovú náročnosť. Výrobcovia čistopisov dokladov sú do výroby čistopisov dokladov nútení zahrnúť požiadavky štátu na bezpečnostné prvky čistopisov dokladov, ktoré sú nositeľom citlivých údajov o osobe držiteľa. Dnešné čistopisy dokladov obsahujú najmodernejšie bezpečnostné prvky určené na zabránenie ich falšovania. Okrem toho, aby sa znemožnilo, resp. v maximálnej možnej miere obmedzilo aj zneužitie personalizovaného dokladu, čistopisy obsahujú aj elektronické médium, na ktoré sú nahrávané osobné a biometrické údaje držiteľa dokladu.

Z dôvodu zabezpečenia plynulého výdaja dokladov občanom Slovenskej republiky, zabezpečenia najvyššej kvality a bezpečnosti nie je vyhovujúce, aby ku zmene dodávateľa čistopisov dochádzalo v kratšom časovom úseku ako 7 rokov.

Vyhotovené čistopisy dokladov a aj samotné personalizované doklady musia spĺňať aj medzinárodné normy a takisto musia byť aj v súlade s predpismi Európskej únie. Najznámejšou medzinárodnou normou je norma Medzinárodnej organizácie pre civilnú leteckú dopravu ICAO Doc. 9303 o strojovo čitateľných cestovných dokumentoch.

Samotný proces výroby čistopisov so sebou prináša aj ďalšie problémy. Výrobcovia musia reagovať na požiadavky Kupujúceho/verejného obstarávateľa a tento proces je náročný nie len finančne ale aj časovo. Nastavovanie strojov na výrobu čistopisu dokladu prebieha za prísnej kontroly kvality zo strany Kupujúceho/verejného obstarávateľa až kým sa nedosiahnu požadované parametre. Uvedené so sebou prináša zvýšené náklady aj na strane Kupujúceho/verejného obstarávateľa, nakoľko z dôvodu kontroly procesov je nutné cestovať do miesta výroby čistopisov. Z ekonomického hľadiska je na základe skúseností verejného obstarávateľa výhodnejšie uzavrieť zmluvný vzťah v dĺžke trvania 7 rokov. V prípade kratšieho trvania zmluvného vzťahu, napr. 4 roky, existuje oprávnený predpoklad, že ponúkané cenové hladiny predmetu zákazky budú až v dvojnásobnej výške ako pri 7-ročnej dĺžke trvania.

Uvedené je premietnuté do povinnosti uskutočniť po uzavretí prvej realizačnej zmluvy na základe rámcovej dohody a pred samotným začatím výroby čistopisov konkrétnych dokladov, proces vývoja a schvaľovania výrobných krokov Predávajúceho zo strany Kupujúceho. Až po uskutočnení uvedeného procesu a schválení všetkých stanovených výrobných krokov zo strany Kupujúceho je možné dodávať tovar na základe rámcovej dohody/realizačnej zmluvy.

So zreteľom na vysokú bezpečnosť, hospodárnosť a dosiahnutie cieľa verejného obstarávania je verejný obstarávateľ presvedčený, že jediným spôsobom, ktorým je možné tento cieľ a hospodárnosť dosiahnuť je predmet zákazky „Čistopisy dokladov Slovenskej republiky**“**obstarávať tak, aby bol výsledkom procesu verejného obstarávania bolo uzavretie rámcovej dohody na obdobie 7 rokov.